Title: Primeres passes amb Documents/Drive
Course: La meva XTEC > Section: Mòdul 3

1. Comproveu que teniu accés als serveis de La meva XTEC. Si no ho heu fet mai abans, seguiu les instruccions:

Podeu entrar a  La meva XTEC des de l'enllaç de la part superior dreta de la pàgina principal de la XTEC o directament des de la url: https://sites.google.com/a/xtec.cat/aplicacionsxtec/

Per iniciar la sessió heu d'introduir les vostres dades (nom d'usuari i contrasenya). Així arribareu a la pàgina principal dels serveis personalitzats XTEC, on trobareu l'accés als diferents serveis: correu, calendari, documents, etc.

2. Entreu a Documents/Drive.

Una vegada oberta la pàgina inicial, teniu accés als diferents espais de la interfície:

- la caixa de cerca, a la part superior.
- la columna lateral esquerra des d'on podem crear documents de text, presentacions, fulls de càlcul, formularis, dibuixos i carpetes o col·leccions (conjunt de documents per temes).
- a la part central és on es mostren els documents creats o dels que tenim permís d'edició.
- a la part superior dreta, dues icones per a ordenar els documents i el de configuració.

Comproveu que podeu visualitzar la llista de documents i carpetes segons diversos criteris (Tots els elements, Destacats, Propietari, tipus, més, etc.), segons podeu veure a la part esquerra. Amb l'opció Propietari, tipus, més s'obre una finestra amb les diferents possibilitats de selecció. També podeu provar clicant el botó Ordena.

Quan s'acumulen molts documents i en volem tenir un especialment present, és útil emprar la marca de Destacat (estel a l'esquerra del nom del document) per poder localitzar-lo amb facilitat.

3. Utilitzeu Documents/Drive  per a pujar fitxers.

Teniu un document en format .PDF que voleu pujar a Documents/Drive per poder-lo tenir accessible des de qualsevol ordinador amb connexió a Internet. Per fer-ho podeu triar entre diverses opcions:

- Voleu pujar el document .PDF sense classificar-lo. Només caldrà que cliqueu la icona Penja (al costat de Crea), seleccioneu el fitxer .PDF que voleu pujar i accepteu. Així tindreu el document a la llista inicial de documents i carpetes per poder-lo obrir i modificar.
- Disposeu d'una carpeta ja creada a Documents/Drive (¨La meva unitat¨). En aquest cas, obriu la carpeta clicant sobre el seu nom, cliqueu la icona Penja (al costat de Crea), seleccioneu el fitxer .PDF que voleu pujar i accepteu. Així tindreu el document dins la vostra carpeta ja existent.
- Voleu tenir el document classificat però no teniu carpeta creada. Cliqueu la icona Crea, escolliu Carpeta i doneu-li un nom. Això us deixarà en disposició de pujar el document directament dins aquesta carpeta. Pugeu-lo seguint les mateixes indicacions que al punt anterior. Amb això ja el tindreu dins la nova carpeta. Canvieu el color de la carpeta.
- Finalment, esborreu el document (enviar a la paperera). Mireu què cal fer a la imatge de sota:

Fixeu-vos que, a la mateixa alçada que la paperera, disposeu d'altres possibilitats per aplicar al document seleccionat: Comparteix, Organitza (per moure a una carpeta), Previsualitza (per veure la informació associada) i Més (canviar el nom, etc).