Title: Guia del curs
Course: La meva XTEC

Com navegar pel recurs "llibre" a Moodle

Aquesta guia del curs està feta amb el recurs Llibre del Moodle i per tant disposa de diverses pàgines. Tot seguit s'explica el funcionament per ajudar a aquelles persones que accedeixen a un llibre del Moodle per primera vegada.

Presentació del curs

La finalitat del curs és conèixer el màxim de funcionalitats dels serveis personalitzats de La meva XTEC per tal d'optimitzar el seu ús i millorar la comunicació entre els equips docents, així com l'organització de la informació i el treball col·laboratiu.

Orientacions: Abans de començar cada bloc de continguts, responeu el qüestionari d'autodiagnosi. Així sabreu el vostre punt de partida i podreu decidir si feu tot el bloc o només una part, o si ja no el necessiteu i podeu passar al següent.

Funcionament: Una vegada conegueu el resultat de l'autodiagnosi, teniu al vostre abast un/s vídeo/s amb tutorials sobre el tema, un material de consulta amb una explicació detallada i unes propostes d'activitats perquè poseu en pràctica el que aneu aprenent.

Quan ho cregueu convenient, podeu realitzar el qüestionari d'autoavaluació per comprovar els vostres avenços i continuar amb el bloc següent.

Activitats: Són propostes pensades per posar en pràctica els continguts treballats. Podeu fer-les totes o només les que considereu necessàries segons les vostres necessitats.

Fòrum d'intercanvi: És un espai per compartir idees, dubtes, aportacions..., tot allò que pugui contribuir a l'aprofitament del curs. No hi ha una persona dinamitzadora del fòrum. En un entorn d'aprenentatge entre iguals tothom pot intervenir per fer les seves aportacions i respondre consultes segons la seva experiència i els seus coneixements.

També podeu utilitzar aquest fòrum per posar-vos en contacte amb altres persones que facin el curs per desenvolupar les activitats que requereixen compartir algun dels serveis (documents, calendaris, llocs web).

Temps estimat de dedicació: Les dades de la taula següent són orientatives. Segons els aprenentatges paral·lels que us calguin per fer les activitats i el grau d'aprofundiment amb què vulgueu treballar-ho, el temps de dedicació final pot ser diferent.

Bloc | Temps
1. Correu i xat | 3 hores
2. Calendari | 2 hores
3. Documents | 5 hores
4. Llocs web | 5 hores
5. Grups | 2 hores
6. Youtube | 2 hores
7. Picasa | 2 hores
8. Maps | 2 hores

Els cursos de l'Aula d'Autoaprenentatge no disposen de formador/a. Utilitzeu el fòrum d'intercanvi per plantejar i solucionar dubtes.

Recursos i activitats d'aprenentatge

Al bloc central hi ha un vídeo de presentació de La meva XTEC,  enllaços a les guies i al fòrum d'intercanvi i els mòduls del curs.
A cadascun dels mòduls, trobareu:
        - un petit vídeo
        - una breu fitxa didàctica del tema de treball
        - un qüestionari d'autodiagnosi
        - enllaços a materials explicatius
        - activitats
        - un qüestionari d'autoavaluació

Materials a l'Ateneu

Els materials disponibles al portal Ateneu sobre La meva XTEC els trobareu accessibles des del llibre Materials formatius del mòdul N, específic per a cada mòdul.

Tot seguit hi ha inserida una pàgina d'Ateneu amb els continguts a la qual també podeu accedir des d'aquest enllaç: http://ateneu.xtec.cat/wikiform/wikiexport/cmd/tac/lamevaxtec/presentacio

Diari d'aprenentatge

El Diari d'aprenentatge és una activitat a desenvolupar al llarg del curs, a mesura que aneu progressant en el coneixement de l'entorn virtual i en l'elaboració de la unitat didàctica del vostre projecte.

La reflexió sobre el propi procés d'aprenentatge ajuda a tenir consciència dels canvis, de les necessitats, dels recursos que es van incorporant..., i, per tant, és un element que fa avançar.

En finalitzar cada mòdul, o abans si ho considereu oportú, podeu escriure les vostres impressions sobre el curs: expectatives, comentaris, possible aplicació a l'aula de tot allò que aneu aprenent, idees, suggeriments... És convenient començar a fer-ho des dels primers dies.

Podeu respondre aquestes preguntes, o d'altres que us semblin interessants:

- Perquè us heu decidit a seguir aquesta proposta d'autoaprenentatge?
- Quines expectatives teniu?
- Què esteu aprenent amb aquesta activitat de formació?
- Com ho podeu aplicar a l'aula?
- Què opineu dels materials i l'estructura de l'aula?
- ...

Sempre podeu incloure enllaços que mostrin evidències del vostre aprenentatge.

Crèdits

Aquests materials han estat creats per dur a terme la formació telemàtica de l'Aula d'autoaprenentatge - La meva XTEC organitzada pel Departament d'Ensenyament.

Els materials de suport són propietat del Departament d’Ensenyament i es distribueixen sota una llicència Creative Commons 3.0 del tipus by (Reconeixement)

Per a més informació: formaciotac@xtec.cat.