Title: Enviar i rebre
Course: La meva XTEC > Section: Mòdul 1

Comprovació del correu

1. Comproveu que teniu accés als serveis de La meva XTEC. Si no ho heu fet mai abans, seguiu les instruccions:

Podeu entrar a La meva XTEC des de l'enllaç de la part superior dreta de la pàgina principal de la XTEC o directament des de l'adreça: https://sites.google.com/a/xtec.cat/aplicacionsxtec/
Per iniciar la sessió heu d'introduir les vostres dades (nom d'usuari/ària i contrasenya). Així arribareu a la pàgina principal dels Serveis personalitzats XTEC, on trobareu l'accés als diferents serveis: correu, calendari, documents, etc.

2. Entreu al correu.

Una vegada obert, teniu accés als diferents espais de la interfície:

- la zona de missatges, agrupats en converses.
- els enllaços a les diferents safates (entrada, enviats, paperera...)
- paràmetres de configuració del correu
- accés a altres serveis personalitzats (calendari, documents...)
- xat

3. Utilitzeu el correu per comunicar-vos.

Per enviar i rebre missatges necessiteu altres persones amb qui comunicar-vos.

Busqueu en el vostre centre, entre els vostres contactes o en el fòrum del curs persones amb qui practicar l'intercanvi de missatges.

Procés per enviar missatges

1. Per començar el procés d'enviament d'un missatge, feu clic al botó Redacta i apareixeran els espais que necessiteu. Empleneu els diferents apartats amb les dades adequades.

L'etiqueta és un conjunt de regles per facilitar la comunicació a la xarxa.

2. Envieu un mateix missatge a tres o quatre persones amb l'opció Afegeix cc (amb còpia). Comproveu que si poseu més d'una adreça a l'espai Per a: el funcionament és el mateix.

La possibilitat d'enviar un mateix missatge a diferents persones que no tenen res a veure ens la dóna l'apartat Afegeix Cco (amb còpia oculta). És convenient utilitzar-lo per no difondre dades personals innecessàriament.

Sempre que envieu missatges a una pluralitat de persones considereu primer l'opció d'enviar-lo amb còpia oculta. Així evitareu difondre les adreces de correu entre persones que potser no tenen per què conèixer-les.

3. Adjunteu un fitxer a un missatge. Busqueu la manera de fer-ho i seguiu les instruccions.

Les respostes als missatges d'un mateix assumpte es van acumulant i es mostren com una conversa. A mesura que aneu intercanviant missatges amb els vostres contactes, podreu comprovar com es presenta la informació relacionada amb cada assumpte.

4. Reenvieu un missatge a tres contactes.

Safata d'entrada

A la Safata d'entrada es van acumulant els missatges rebuts. La informació que hi trobem és una línia per a cada missatge amb el remitent, el tema, i la data/hora.
Quan obriu un missatge tindreu accés a les opcions de Respon, Respon a tots (en cas que el missatge vagi adreçat a més d'una persona), Reenvia, i altres.

1. Cerqueu diferents maneres de destacar els missatges que considereu que heu de tenir presents per algun motiu (per respondre'ls en un altre moment, per tenir a l'abast una informació rellevant, per fer una consulta, etc.).

2. Per mantenir clara i ordenada la safata d'entrada, és recomanable derivar els missatges al lloc més adequat. Decidiu quins missatges deseu amb l'opció Arxiva, quins marqueu com a correu Spam i quins envieu a la Paperera. I apliqueu-ho a la vostra safata d'entrada.