Title: Creació i publicació d'un lloc web
Course: La meva XTEC > Section: Mòdul 4

Estructura del lloc web

1. Mireu algun exemple de lloc web i fixeu-vos en les plantilles i el disseny utilitzats, a més del contingut. Podeu obrir aquests enllaços i buscar-ne d'altres:

- Col·lecció de recursos: Activitats amb PDI https://sites.google.com/site/recursospissarra/home
- Elaborar una webquesta: Pots enrotllar la llengua? Webquest de genètica https://sites.google.com/site/potsenrotllarlallengua/
- Suport a una assignatura: Els treballs de geografia de l'alumnat de 3ESO de l'INS Cubelles https://sites.google.com/site/geo3cubelles/home
- Recopilació d'informació: CTPD: Coneixement Tecnològic, Pedagògic i Disciplinar https://sites.google.com/a/xtec.cat/ctpd/

2. Creeu un lloc web per fer una webquesta.
En primer lloc, entreu a l'espai dels llocs web. Ho podeu fer des de la pàgina principal de La Meva XTEC o des del correu.

Creeu un lloc web a partir d'una plantilla. Per començar, feu clic al botó Crea i seleccioneu una plantilla des de l'opció Navegueu per la galeria per trobar-ne més.

Obriu la categoria Escoles i Educació i localitzeu algun model indicat per a webquestes, per exemple la que porta el títol Webquest. Feu clic a sobre i apareixerà una imatge de la pàgina principal amb la possibilitat d'obrir una vista prèvia (Preview template). En fer una ullada, si s'ajusta a les vostres necessitats, podeu continuar fent clic al botó Utilitza la plantilla de la part superior dreta de la pantalla. Amb això torneu a la pantalla de creació per completar les dades imprescindibles de personalització.

És el moment de posar un nom al vostre lloc. Trieu un nom adient i escriviu-lo. Observeu que la ubicació del lloc té una part fixa i una altra que es va completant amb el nom que introduïu. Aquesta part variable la podeu modificar perquè la url final sigui com vosaltres vulgueu, sempre que no existeixi ja prèviament (això ho veureu en un quadre de text a la part superior de la pantalla quan premeu el botó Crea). En cas que aparegui el missatge ¨Aquesta ubicació ja s'està utilitzant en un altre lloc; seleccioneu-ne una altra¨, canvieu la part final de la url. No cal que canvieu el nom del lloc, són dades independents.

Seleccioneu un tema que us agradi. Sempre el podreu canviar per un altre si no respon a les vostres necessitats.

També podreu afegir informació fent clic a Més opcions: afegiu una o vàries categories del lloc i una descripció. Això serà útil si el lloc és públic al web o si el compartiu amb un col·lectiu ampli de persones (en el cas del claustre d'un institut gran, per exemple).

3. Ara que teniu el lloc web creat, introduïu contingut. Observeu que el nom del lloc apareix a la part superior de la pàgina inicial. A la dreta teniu les icones per editar i afegir pàgines.

Feu clic al botó Editar, escriviu un títol a la pàgina d'inici i inseriu una imatge relacionada. Si busqueu la imatge per Internet, no oblideu tenir en compte el tipus de llicència i respectar els drets d'autoria.

Quan acabeu d'editar, feu clic al botó Desa per desar els canvis.

Afegiu una pàgina per organitzar els grups d'alumnes de l'aula. En el moment de crear-la us demanarà que li poseu un nom i també tindreu l'opció de seleccionar una plantilla de pàgina i una ubicació. Ambdues coses les podreu modificar en qualsevol moment si ho necessiteu.

Una vegada acabat el procés de creació de la pàgina, utilitzeu el botó Editar per afegir contingut.

4. Segons el tipus de la plantilla triada, tindreu la possibilitat d'afegir fitxers i escriure comentaris. Trobareu les dues opcions a la part inferior de la pàgina. Feu alguna prova per entendre el funcionament.