Title: Presentacions, formularis i fulls de càlcul
Course: La meva XTEC > Section: Mòdul 3

Crear i editar presentacions

1. Comproveu que teniu accés als serveis de La meva XTEC. Si no ho heu fet mai abans, seguiu les instruccions:

Podeu entrar a La meva XTEC des de l'enllaç de la part superior dreta de la pàgina principal de la XTEC o directament des de la url: https://sites.google.com/a/xtec.cat/aplicacionsxtec/

Per iniciar la sessió heu d'introduir les vostres dades (nom d'usuari i contrasenya). Així arribareu a la pàgina principal dels serveis personalitzats XTEC, on trobareu l'accés als diferents serveis: correu, calendari, documents, etc.

2. Obriu Documents, seleccioneu Crea i Presentació

Trobareu una barra de menús i eines semblant als altres documents, però amb la particularitat que les presentacions estan formades per diapositives.

Es tracta de crear un presentació que contingui una imatge per diapositiva amb una frase referida a la imatge i la identificació de l'autoria de la imatge. Si useu imatges pròpies no caldrà, si no voleu, citar l'autor o autora.

Si treballeu en grup, compartiu la presentació (botó Comparteix) i doneu drets d'edició a la resta de persones del grup. Feu que tothom del grup posi una imatge i una frase, emprant una diapositiva cadascú. Feu proves de visualització a pantalla completa amb el botó Inicia la presentació.

Formularis

Imagineu que voleu recollir les opinions de l'equip docent de manera anònima al voltant d'un tema determinat, per exemple la participació en l'organització de les activitats del Dia del Llibre.

3. Elaboreu un formulari amb preguntes relacionades amb l'esdeveniment, amb la finalitat de copsar el grau de satisfacció personal i veure quines dinàmiques i estratègies han funcionat millor i quines altres es podrien millorar.

- Des de La meva unitat de Google Drive, feu clic al botó Crea i trieu Formulari. S'obrirà una pestanya nova (Edita el formulari), on el primer que fareu serà posar un títol i, opcionalment, una petita descripció.

- Trieu un tema. Es tracta de l'aspecte gràfic del formulari. Quan cliqueu el botó Tema apareixerà el conjunt de possibles entorns gràfics o temes. Escolliu el que més us agradi. Feu clic a sobre perquè aparegui una previsualització i, si us sembla bé, feu clic al botó Aplica. El tema no és visible mentre editeu les preguntes, però podeu llegir el seu nom a la part superior de la pantalla i es veurà quan passeu al formulari actiu. En qualsevol moment el podreu canviar si voleu.

- Afegiu com a mínim una pregunta de cada tipus. Per defecte, n'hi ha dues de prova que s'han d'editar. Cada pregunta té una sèrie d'elements: títol, text d'ajuda (opcional), tipus de pregunta, opció de què sigui una pregunta necessària i botó Fet per donar per acabada l'edició de la pregunta.

- Afegiu una capçalera de secció davant de la primera pregunta, amb el nom de l'activitat que voleu valorar.

- Editeu el missatge de confirmació. Feu clic sobre el botó Més accions i després sobre Edició de confirmació. Escriviu el text que llegiran les persones que enviïn el formulari amb les respostes.Heu de fer clic al botó Desa perquè quedin incorporades totes les modificacions.

- Envieu el formulari per correu electrònic a alguns dels vostres contactes per comprovar que funcioni. Ho podeu fer des de la mateixa edició (a la part inferior de la pàgina d'edició teniu l'enllaç al formulari publicat) o posant l'enllaç en un correu.

Els formularis van associats sempre a un full de càlcul, on es poden llegir i gestionar les respostes. Però els fulls de càlcul tenen altres usos i funcions quan es fan servir sense vinculació a un formulari.

Fulls de càlcul
Els fulls de càlcul, com a documents independents, tenen diferents utilitats: per fer taules d'horaris, per gestionar pressupostos, per fer càlculs diversos, per fer seguiment del grup d'alumnes...
4. Elaboreu un full de càlcul amb dades del vostre alumnat. Es tracta de crear un registre personal on posareu el vostre alumnat (per grups i matèries) i les columnes corresponents per a posar notes del procés d'avaluació.
- Des de La meva unitat de Google Drive, feu clic al botó Crea i trieu Full de càlcul.

- Poseu a la primera filera els títols de capçalera (Codi alumne / Nota 1 / ...). Disposeu l'alumnat a la primera columna de l'esquerra. Amb això ja tindreu un full on anar registrant les qualificacions.
- Doneu format als títols, al text i a les dades numèriques.
Per a completar el full, feu que la darrera columna contingui una fórmula per a calcular la mitjana aritmètica. Per fer-ho:Situeu-vos a la primera casella de la columna on s'ha de calcular la mitjana aritmètica i introduïu la fórmula per a calcular la mitjana, concretament: =AVERAGE(primera_casella_amb_nota:darrera_casella_amb_nota) Per exemple: =AVERAGE(B2:D2) a la imatge de sota. Acabeu prement Intro. A l'exemple apareixerà un "5".

- Per aplicar la fórmula a totes les caselles de la columna, cliqueu sobre la casella que conté la fórmula (seleccioneu-la). Situeu el punter del ratolí sobre la cantonada inferior dreta. Veureu que es transforma en un signe +. Tenint el punter sobre el signe +, arrossegueu cap a baix fins arribar al final del llistat.