Title: Documents de text i dibuixos
Course: La meva XTEC > Section: Mòdul 3

Edició de documents

4. Creeu un document de text i poseu-li un nom.

- Escriviu una breu presentació vostra, un petit currículum. Useu la barra d'icones de format per a treballar les seves possibilitats (negreta, subratllat, centrat, mida i color del text, etc).

- Inseriu un dibuix al document. Només cal clicar el menú Insereix i escollir Dibuix. Apareix un quadre on podem dibuixar emprant diferents tipus de formes i textos. Fixeu-vos que, a la part superior del quadre, disposeu de diverses icones d'accions. A Accions teniu la possibilitat de baixar el dibuix al vostre ordinador en diferents formats. Proveu-ho!

- Finalment, baixeu el document (Fitxer | Baixar com a...) en format .PDF i deseu-lo al vostre ordinador.

Crear, compartir i publicar un document

1. Recupereu el document creat anteriorment per a compartir-lo amb altres persones i fer-lo públic.

- Si treballeu en grup, compartiu el document amb la resta de participants. Quan feu clic al botó Comparteix, s'obre la finestra de Configuració d'ús compartit. Aquí veieu el lloc on heu d'escriure les adreces de les persones amb qui voleu compartir el document i triar el tipus de permís que desitgeu. Teniu també la possibilitat de notificar-ho per correu electrònic i enviar-los un missatge. Feu clic a Afegeix un missatge i demaneu que escriguin quatre ratlles sobre la seva vida professional. Quan hàgiu acabat, feu clic al botó Comparteix i desa.
- Quan es treballa en un document compartit, Documents/Drive ofereix la possibilitat d'inserir comentaris i fer-ne el seguiment. Mireu d'afegir comentaris des del menú Insereix triant l'opció Comenta. Ho podeu fer també amb les opcions del botó dret del ratolí. Abans seleccioneu la paraula o frase a la qual voleu associar el comentari.
- Feu públic el document. Ho podeu fer clicant al botó Comparteix i seleccionant Públic al web. D'aquesta forma, amb l'adreça (URL) del document, tothom el podrà visualitzar, mantenint vosaltres el dret d'edició.
- Finalment, imprimiu-lo i observeu-ne el resultat.

Ús de les plantilles

2. Creeu un document nou a partir d'una plantilla.

- Feu clic al botó Crea de la pàgina d'inici i seleccioneu Des de la plantilla... S'obrirà una pestanya nova amb una relació de plantilles de diferents tipus de documents. La icona petita a l'esquerra del nom us informa del tipus de document. Trieu-ne alguna i previsualitzeu-la. Si us agrada, feu clic al botó Utilitza aquesta plantilla. Obtindreu un document nou que podreu editar i desar amb el nom que decidiu.
- Feu l'operació inversa. Pengeu com a plantilla un document vostre. Igual que en el cas anterior, feu clic al botó Crea i seleccioneu Des de la plantilla...
- A la nova pantalla, cliqueu sobre les paraules Envia una plantilla. Seguiu les instruccions i empleneu els camps relacionats. Finalment feu clic sobre el botó Envia la plantilla. A partir d'aquest moment el vostre document s'incorporarà a la llista de plantilles. De vegades pot tardar unes hores en aparèixer.