Title: Pàgines i permisos
Course: La meva XTEC > Section: Mòdul 4

Opcions dels botó Més

1. Al lloc web creat a l'activitat anterior, afegiu dues pàgines més, escollint la plantilla de pàgina que us sembli més adient:

- una pàgina per recollir exemples de webquestes que tinguin a veure amb la matèria i el nivell triats
- una altra pàgina que funcioni com un diari per anar escrivint el procés de treball de l'alumnat

Situeu les dues pàgines en el nivell superior i afegiu contingut. Observeu que el procediment per editar i actualitzar les pàgines pot patir lleugeres variacions segons la plantilla triada.

2. Creeu una pàgina nova que us servirà d'índex de la resta de pàgines que no són pròpiament de la webquesta. Poseu-li el nom "Apèndix" o un altre que trobeu adient.

Moltes plantilles tenen una barra lateral, on hi ha els enllaços a totes les pàgines. A més, des d'aquesta barra lateral també es pot accedir al Mapa del lloc, que ens mostra la jerarquia de les pàgines i ens permet modificar-la.

Per fer qualsevol canvi en la distribució de les pàgines, heu de clicar a sobre de les paraules Gestiona pàgines. Així anireu a l'espai de gestió del lloc, on trobareu a l'esquerra totes les opcions. Arrossegant el nom d'una pàgina amb el ratolí la podeu desplaçar i situar al nivell desitjat.

Situeu la pàgina ¨Apèndix¨ al mateix nivell que la pàgina d'inici i feu que les pàgines d'exemples i diari siguin dependents.

3. Compartiu el lloc web amb alguna persona del vostre centre o altres contactes que tingueu. Per fer-ho, feu clic al botó Comparteix de la part superior dreta de la pantalla i apareixerà una pàgina amb l'espai per introduir les adreces de les persones amb qui vulgueu compartir el lloc. També arribareu aquí obrint el botó Més i triant Ús compartit i permisos.

La primera decisió que heu de prendre és quina visibilitat li doneu al lloc segons el contingut que aneu elaborant i la finalitat per a la qual l'heu creat. Sempre podreu canviar l'opció de visibilitat quan ho cregueu convenient, des de privat a públic en el web.

Després afegiu persones per compartir el lloc. Ho podeu fer triant-les entre els vostres contactes o escrivint les adreces directament.

Escriviu un missatge amb informació relacionada amb el lloc web i decidiu si les persones a qui us adreceu poden editar o només visualitzar el contingut.

Mentre l'opció de visibilitat del lloc sigui Privat, només hi podran accedir els usuaris a qui hàgiu donat permís.

En algun moment us pot ser útil compartir només alguna de les pàgines del lloc. Teniu la facilitat de fer-ho amb el botó Activa els permisos de nivell de pàgina a la part superior dreta de la pantalla. El procediment el trobareu ben explicat a l'enllaç Permisos pàgina.

4. Modifiqueu el disseny del lloc. Cliqueu sobre el botó Més i trieu Gestiona el lloc. Obriu després l'enllaç Disseny del lloc. Veureu una taula amb la distribució dels elements del lloc. Feu clic sobre el botó Modifica el disseny del lloc i realitzeu les accions següents:

- Activeu la Barra de navegació horitzontal
- Activeu el Peu de pàgina
- Mostreu la Barra lateral a la dreta

No oblideu polsar el botó D'acord. Tornareu a la pàgina de gestió del lloc amb la taula modificada. Des d'aquí podeu afegir i configurar el nou contingut. Fixeu-vos en el text de color blau al costat de cada element. Són enllaços que us permetran introduir les modificacions que cregueu convenients: canviar el logotip, modificar l'alineació, personalitzar els enllaços de peu de pàgina, editar la navegació de la barra lateral...

Per acabar les modificacions i veure'n el resultat, feu clic al botó Desa. Després torneu a la pàgina principal del lloc.